SL Uradni list Evropske unije C 175/11

MNENJE EVROPSKE CENTRALNE BANKE

z dne 25. aprila 2012

o predlogu uredbe Evropskega parlamenta in Sveta o evropskih skladih tveganega kapitala ter o predlogu uredbe Evropskega parlamenta in Sveta o evropskih skladih za socialno podjetništvo

(CON/2012/32)

2012/C 175/05

Uvod in pravna podlaga

Evropska centralna banka (ECB) je dne 20. januarja 2012 prejela zahtevo Sveta Evropske unije za mnenje o predlogu uredbe Evropskega parlamenta in Sveta o evropskih skladih tveganega kapitala (1) (v nadaljnjem besedilu: predlagana uredba o evropskih skladih tveganega kapitala) ter o predlogu uredbe Evropskega parlamenta in Sveta o evropskih skladih za socialno podjetništvo (2) (v nadaljnjem besedilu: predlagana uredba o ESSP) (v nadaljnjem besedilu skupaj imenovani: predlagani uredbi).

Pristojnost ECB, da poda mnenje o predlaganih uredbah, izhaja iz členov 127(4) in 282(5) Pogodbe o delovanju Evropske unije, saj predlagani uredbi vsebujeta določbe, ki so pomembne za integracijo evropskih finančnih trgov ter vplivajo na prispevek Evropskega sistema centralnih bank k nemotenemu vodenju politik pristojnih oblasti glede bonitetnega nadzora kreditnih institucij in stabilnosti finančnega sistema, kot je navedeno v členu 127(5) Pogodbe. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošne pripombe

1. Cilj predlagane uredbe o evropskih skladih tveganega kapitala je, da se premaga pomanjkanje virov financiranja, s katerim se srečujejo evropska mala in srednje velika podjetja (MSP) v fazi zagona. Ker velik del financiranja teh podjetij izvira iz majhnih skladov, ki imajo v upravljanju v povprečju 60 milijonov EUR sredstev, je cilj uredbe izboljšati zmožnost zbiranja kapitala v vsej EU. Uvaja posebne evropske sklade tveganega kapitala s skupnimi značilnostmi v enotnem regulativnem okviru. S tem bi zagotovili gotovost in preglednost za vse deležnike, vključno z vlagatelji, regulativnimi organi in podjetji, ki so upravičena do naložb. Z uvedbo licence za enotni trg, na podlagi katere bi lahko sklad, registriran v eni državi članici, tržil enote in deleže v drugih državah članicah, bi zmanjšali administrativno breme in omejili regulativne ovire.

2. Ta okvir dopolnjuje predlagana uredba o ESSP, katere cilj je, da spodbudi financiranje socialnih podjetij z uvedbo nove kategorije evropskih skladov za socialno podjetništvo (v nadaljnjem besedilu: ESSP). S tem bi vlagateljem pomagali pri iskanju in primerjanju skladov, ki vlagajo v socialna podjetja, ter razširili možnosti za trženje teh skladov mednarodnim vlagateljem.

3. V strategiji Evropa 2020 (3) je bila znova izpostavljena potreba po sprejetju usmerjenih regulativnih ukrepov, s katerimi bi izboljšali dostop MSP do financiranja, zlasti tako, da bi z namenskimi investicijskimi skladi zmanjšali ovire, ki omejujejo tok financiranja tveganega kapitala. Evropski svet je ta pristop potrdil in pozval k odpravi preostalih regulativnih ovir za čezmejne tokove tveganega kapitala (4). Komisija je tako aprila 2011 napovedala pobudo za zagotovitev, da bodo skladi tveganega kapitala, ustanovljeni v kateri koli državi članici, lahko zbirali kapital v vsej EU (5).

4. ECB je že izpostavila težave, s katerimi se srečujejo številna MSP pri dostopu do financiranja in so večje kot pri velikih podjetjih, zlasti v času pretresov na trgu (6). ECB verjame, da bi predlagani novi ureditvi s tem, ko bi olajšali dostop hitro rastočih MSP do financiranja in poenostavili zadevne regulativne zahteve, bistveno prispevali k razvoju inovativnega in trajnostnega gospodarstva. Za uspešno in pravočasno uresničitev strategije Evropa 2020 je ključno, da se premaga razdrobljenost financiranja inovativnih in socialno usmerjenih MSP ter podpre razvoj integriranega in tekočega vseevropskega finančnega trga, ki bo spodbujal in olajševal čezmejne naložbe v te sektorje.

5. ECB zato pozdravlja predlagani uredbi, ki bosta uvedli enake zahteve za sklade, ki bodo delovali pod enotno evropsko oznako, in enak vsebinski regulativni okvir, pri tem pa zagotovili ustrezen nadzor. V tej zvezi ECB izpostavlja več elementov, ki bi prispevali k vzpostavitvi ustreznega in uravnoteženega regulativnega okvira: prostovoljnost ureditve (7), postopek čezmejnega obveščanja med pristojnimi organi (8), pravila, ki urejajo ravnanje kvalificiranega upravitelja in zahteve po razkritju (9), ter določbe, namenjene zagotovitvi učinkovitega nadzora nad uporabo licence (10).

Posamezne pripombe

6. ECB podpira cilj Komisije, da zagotovi skladnost predlaganih uredb z obstoječo ureditvijo za upravitelje alternativnih investicijskih skladov po Direktivi 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (11). V tej zvezi ECB pozdravlja, da se predlagani uredbi navezujeta na prag v Direktivi 2011/61/EU (12), ki uvaja omejitev 500 milijonov EUR za sredstva v upravljanju, s čimer bi ureditvi evropskih skladov tveganega kapitala in ESSP razmejili od okvira, vzpostavljenega z Direktivo 2011/61/EU.

7. ECB izpostavlja, da je zgoraj navedeni prag namenjen za razlikovanje med upravitelji alternativnih investicijskih skladov, katerih dejavnosti bi lahko „bistveno vplivale na finančno stabilnost“, od tistih, pri katerih je to malo verjetno, in da se bosta predlagani ureditvi uporabljali za sklade, ki niso sistemsko pomembni (13).

8. Področje uporabe predlaganih uredb je omejeno tudi z zahtevo, da morajo biti vsi kvalificirani skladi tveganega kapitala in skladi za socialno podjetništvo brez finančnih vzvodov, s čimer se zagotovi, da kvalificirani skladi ne prispevajo k razvoju sistemskih tveganj, ter da se osredotočajo na podpiranje kvalificiranih portfeljskih družb (14). Čeprav je koncept finančnega vzvoda sicer temeljnega pomena za poslovni model, ki ga uporablja mnogo upraviteljev alternativnih investicijskih skladov (15), ECB zato meni, da bi bilo ustrezno, da se izrecno določi izključitev kakršne koli možnosti finančnega vzvoda v primeru predlaganih ureditev evropskih skladov tveganega kapitala in ESSP (16).

Kadar ECB priporoča, da se predlagana uredba spremeni, so konkretni predlogi sprememb besedila s pripadajočimi pojasnili navedeni v Prilogi.

V Frankfurtu na Majni, 25. aprila 2012 Predsednik ECB Mario DRAGHI

(1) COM(2011) 860 konč.

(2) COM(2011) 862 konč.

(3) Sporočilo Komisije »Evropa 2020 – strategija za pametno, trajnostno in vključujočo rast«, COM(2010) 2020 konč.

(4) Sklepi Evropskega sveta, 4. februar 2011, odstavek 22.

(5) Sporočilo Komisije „Akt za enotni trg – dvanajst pobud za okrepitev rasti in zaupanja – ‚Skupaj za novo rast‘ “, COM(2011) 206 konč., zlasti točka 2.1.

(6) Mnenje ECB CON/2012/21 z dne 22. marca 2012 o (i) predlogu direktive o trgih finančnih instrumentov in razveljavitvi Direktive 2004/39/ES Evropskega parlamenta in Sveta, (ii) predlogu uredbe o trgih finančnih instrumentov in spremembi Uredbe (uredba o infrastrukturi evropskega trga) o izvedenih finančnih instrumentih OTC, centralnih nasprotnih strankah in repozitorijih sklenjenih poslov, (iii) predlogu direktive o kazenskih sankcijah za trgovanje z notranjimi informacijami in tržno manipulacijo ter (iv) predlogu uredbe o trgovanju z notranjimi informacijami in tržni manipulaciji (zloraba trga), odstavek 8. Še ni objavljeno v Uradnem listu. Različica v angleščini je dostopna na spletni strani ECB na naslovu http://www.ecb.europa.eu

(7) Člen 4 predlagane uredbe o evropskih skladih tveganega kapitala in člen 4 predlagane uredbe o ESSP.

(8) Člena 15 in 20(3) predlagane uredbe o evropskih skladih tveganega kapitala ter člena 16 in 21(3) predlagane uredbe o ESSP.

(9) Členi 7 do 12 predlagane uredbe o evropskih skladih tveganega kapitala in členi 7 do 13 predlagane uredbe o ESSP.

(10) Členi 13 do 22 predlagane uredbe o evropskih skladih tveganega kapitala in členi 14 do 23 predlagane uredbe o ESSP.

(11) UL L 174, 1.7.2011, str. 1. Delovni dokument služb Komisije Impact assessment accompanying the proposal for a regulation of the European Parliament and of the Council on European Venture Capital Funds, SEC(2011) 1515, str. 37.

(12) Člen 3(2)(b) Direktive 2011/61/EU.

(13) Uvodna izjava 17 Direktive 2011/61/EU.

(14) Uvodna izjava 13 predlagane uredbe o evropskih skladih tveganega kapitala in uvodna izjava 13 predlagane uredbe o ESSP.

(15) Odstavek 11 Mnenja ECB CON/2009/81 z dne 16. oktobra 2009 o predlogu direktive Evropskega parlamenta in Sveta o upraviteljih alternativnih investicijskih skladov in spremembi direktiv 2004/39/ES in 2009/…/ES (UL C 272, 13.11.2009, str. 1).

(16) Člen 5(2) predlagane uredbe o evropskih skladih tveganega kapitala in člen 5(2) predlagane uredbe o ESSP.